Document ID: 32009R0409

UREDBA KOMISIJE (ES) št. 409/2009
z dne 18. maja 2009
o določitvi pretvorbenih faktorjev Skupnosti in opisnih kod oblik, ki se uporabljajo za preračunavanje teže predelanih rib v težo živih rib in o spremembi Uredbe Komisije (EGS) št. 2807/83
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike (1) in zlasti člena 5 Uredbe,
ob upoštevanju naslednjega:
(1)
Izvajanje Uredbe Komisije (EGS) št. 2807/83 z dne 22. septembra 1983 o podrobnih pravilih za evidentiranje podatkov o ulovu rib držav članic (2), je osvetlilo nekatera nesoglasja, ki so pripeljala do težav pri uporabi in izvrševanju zakonodaje Skupnosti ter bi jih morali popraviti, predvsem z usklajevanjem pretvorbenih faktorjev za sveže ribe med državami članicami EU.
(2)
Treba je določiti opisne kode oblik za predelano ribo za odpravo dvoumnosti pri tolmačenju registriranih podatkov in s tem omogočiti bolj učinkoviti nadzor ulova držav članic.
(3)
Usklajeni pretvorbeni faktorji Skupnosti bodo zagotovili usklajeno izračunavanje nacionalnega izkoriščanja kvot, bolj učinkovit nadzor nad obveznostjo poročanja in standardiziran obračun meje odstopanja.
(4)
Za pravilno uporabo pretvorbenih faktorjev za ribe se uporabljajo zgolj tričrkovne oznake, ki jih je za ribje vrste vzpostavila Organizacija Združenih narodov za prehrano in kmetijstvo (FAO). Zato je treba Uredbo (EGS) št. 2807/83 ustrezno spremeniti.
(5)
Ukrepi, predpisani s to uredbo, so v skladu z mnenjem Upravljalnega odbora za ribištvo in ribogojstvo -
SPREJELA NASLEDNJO UREDBO:
Člen 1
Predmet urejanja
Uredba določa pretvorbene faktorje Skupnosti in opisne kode oblik za predelane ribe, ki se uporabljajo za preračunavanje teže predelanih rib v težo živih rib za spremljanje ulova.
Člen 2
Področje uporabe
Ta uredba se uporablja za ribiške proizvode na krovu, ali za proizvode iztovorjene, ali pretovorjene iz ribiških plovil Skupnosti in iz ribiških plovil tretjih držav, ki ribarijo v vodah Evropske unije.
Člen 3
Opredelitve pojmov
V tej uredbi se uporabljajo naslednje opredelitve pojmov:
(a)
„ribiško plovilo Skupnosti“ pomeni ribiško plovilo, ki plove pod zastavo države članice in je registrirano v Skupnosti;
(b)
„riba“ pomeni kateri koli morski organizem, za katerega velja omejitev ulova;
(c)
„oblika“ pomeni obliko, v katero je riba predelana na krovu plovila in pred iztovarjanjem, kot opisano v Prilogi I;
(d)
„skupna oblika“ pomeni obliko, ki je sestavljena iz dveh ali več delov iste ribe;
(e)
„celotni dovoljeni ulov“ (TAC) pomeni količino, ki se lahko iz posameznega staleža ulovi in iztovori vsako leto;
(f)
„kvota“ pomeni delež TAC, dodeljen Skupnosti ali državam članicam;
(g)
„vrsta obdelave“ pomeni način, kako je bila riba konzervirana (sveža, sveža soljena, itd.).
Člen 4
Splošna načela
1. Pretvorbeni faktorji Skupnosti, določeni v Prilogi II in Prilogi III, se uporabljajo za preračunavanje teže predelanih rib v težo živih rib.
2. Če so regionalne organizacije za upravljanje ribištva, katere pogodbenica je Evropska skupnost, ali v kateri sodeluje kot nepogodbenica, ali regije, ali obalna območja, s katerimi ima Evropska skupnost pogodbo za ribolov v vodah tretjih držav, že določile regionalne pretvorbene faktorje, se z odstopanjem od odstavka 1 uporablja navedene faktorje.
3. Če za določeno vrsto ali obliko ni pretvorbenih faktorjev Skupnosti ali regionalnih pretvorbenih faktorjev, se uporabljajo pretvorbeni faktorji države članice zastave.
Člen 5
Računska metoda
1. Teža živih rib se dobi tako, da se pomnoži težo predelanih rib s pretvorbenim faktorjem iz člena 4 za posamezno vrsto in obliko.
2. V primeru skupne oblike se uporabi samo en faktor, ki ustreza enemu delu skupne oblike.
Člen 6
Uporaba pretvorbenih faktorjev s strani kapitana plovila
1. Kapitani plovil Skupnosti uporabljajo pretvorbene faktorje iz člena 4 v ladijskem dnevniku v skladu s členom 6 Uredbe (EGS) št. 2847/93 za:
(a)
oceno žive teže količine na krovu ribiškega plovila in,
(b)
za izračun žive teže količine pri iztovarjanju.
2. Po potrebi lahko kapitan plovila v deklaraciji o iztovarjanju v skladu s členom 8 Uredbe (EGS) št. 2847/93 ali v deklaraciji o pretovarjanju v skladu s členom 2 Uredbe (EGS) št. 2807/83 uporabi opisno kodo oblike „OTH“ (drugo) in natančno opiše, na kaj se oblika „drugo“ nanaša.
Člen 7
Uporaba pretvorbenih faktorjev Skupnosti s strani pristojnih organov držav članic
Pristojni organi držav članic uporabljajo pretvorbene faktorje Skupnosti iz člena 4 pri izračunu žive teže iztovorov za nadzor izkoriščanja kvot.
Člen 8
Spremembe Uredbe (EGS) št. 2807/83
V členu 1 Uredbe (EGS) št. 2807/83 se odstavek 4 nadomesti z:
„4. Oznake iz Priloge VI in tričrkovne oznake, ki jih je vzpostavila FAO za ribje vrste, se uporabljajo v ustreznih rubrikah ladijskega dnevnika za navajanje uporabljenega ribolovnega orodja in ulovljene vrste.“
Člen 9
Začetek veljavnosti in uporaba
Ta uredba začne veljati dvajseti dan po objavi v Uradnem listu Evropske unije.
Uporablja se od 1. januarja 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. maja 2009

Labels: 0
3
17
6